b'\n_START_ARTICLE_\nCiurichas\n_START_SECTION_\nAnkstyvoji istorija ir Viduram\xc5\xbeiai\n_START_PARAGRAPH_\nJau Romos Imperijos laikais \xc5\xa1iose vietov\xc4\x97se buvo pasienio stotis, bet tuo metu, \xc5\xa1ios vietov\xc4\x97s dar nebuvo galima laikyti miestu. Ciurichas miestu tapo jau Ankstyvaisiais viduram\xc5\xbeiais, o prie \xc5\xa0veicarijos Ciurichas prisijung\xc4\x97 1351 m. Turb\xc5\xabt svarbiausias Ciuricho \xc4\xafna\xc5\xa1as \xc4\xaf pasaulio istorija yra Ulricho Cvinglio paskelbta reformacija.\n_START_SECTION_\nXVIII a. - dabar\n_START_PARAGRAPH_\nMiestas suklest\xc4\x97jo XVIII ir XIX a. \xc4\xafsik\xc5\xabrus tekstil\xc4\x97s pramonei. 1846 m. atsirado daug bank\xc5\xb3 ir draudimo bendrovi\xc5\xb3, sustipr\xc4\x97jo finansini\xc5\xb3 paslaug\xc5\xb3 sektoriai. XX a. pastarosios \xc4\xafstaigos \xc4\xafgavo dar didesn\xc4\x99 svarb\xc4\x85._NEWLINE_Nuo XIX a. iki 1970-\xc5\xb3j\xc5\xb3 m. mieste spar\xc4\x8diai vyko statybos, kurios pavert\xc4\x97 Ciurich\xc4\x85 didmies\xc4\x8diu.\n_START_SECTION_\nGeografija\n_START_PARAGRAPH_\nI\xc5\xa1sistat\xc4\x99s 408 m auk\xc5\xa1tyje vir\xc5\xa1 j\xc5\xabros lygio, \xc5\xa1alia Ciuricho e\xc5\xbeero ir apsuptas mi\xc5\xa1kais apaugusi\xc5\xb3 kalv\xc5\xb3. Ciuricho plotas yra 91,88 km\xc2\xb2. Senamiestis yra i\xc5\xa1sid\xc4\x97st\xc4\x99s abiejose Limato up\xc4\x97s pus\xc4\x97se. Tai did\xc5\xbeiausias pagal gyventoj\xc5\xb3 skai\xc4\x8di\xc5\xb3 \xc5\xa0veicarijos miestas, kartu yra Ciuricho kantono centras. Teritorija padalinta \xc4\xaf 12 rajon\xc5\xb3.\n_START_SECTION_\nDemografija\n_START_PARAGRAPH_\n2006 m. Ciuriche gyveno 370 062 gyventojai, 30\xc2\xa0% mieste registruot\xc5\xb3 gyventoj\xc5\xb3 neturi \xc5\xa0veicarijos pilietyb\xc4\x97s. Did\xc5\xbeiausi\xc4\x85 u\xc5\xbesienie\xc4\x8di\xc5\xb3 dal\xc4\xaf sudaro Vokietijos pilie\xc4\x8diai (17,4\xc2\xa0%), taip pat daug ital\xc5\xb3 ir serb\xc5\xb3. Nema\xc5\xbeai persik\xc4\x97l\xc4\x97li\xc5\xb3 i\xc5\xa1 kit\xc5\xb3 kanton\xc5\xb3. Oficiali ir bendravimo kalba yra vokie\xc4\x8di\xc5\xb3. Kitos populiarios kalbos: ital\xc5\xb3, ispan\xc5\xb3 ir pranc\xc5\xabz\xc5\xb3.\n_START_SECTION_\nEkonomika\n_START_PARAGRAPH_\nCiurichas vadinamas \xc5\xa0veicarijos ekonomikos centru, mieste yra daug tarptautini\xc5\xb3 organizacij\xc5\xb3. Ekonomikoje vyrauja paslaug\xc5\xb3 sektorius (ypa\xc4\x8d svarbi bankininkyst\xc4\x97), kuriame dirba beveik 90\xc2\xa0% dirban\xc4\x8di\xc5\xb3j\xc5\xb3. Savo b\xc5\xabstines turi tokie bankai kaip Credit Suisse Group, \xc5\xa0veicarijos nacionalinis bankas (vok. Schweizerische Nationalbank) ir kiti. Pramon\xc4\x97je dirba apie 10\xc2\xa0%, \xc5\xbeem\xc4\x97s \xc5\xabkyje apie 1\xc2\xa0% dirban\xc4\x8di\xc5\xb3j\xc5\xb3.\n_START_SECTION_\nKult\xc5\xabra ir turizmas\n_START_PARAGRAPH_\nDaugiausia turist\xc5\xb3 lankom\xc5\xb3 objekt\xc5\xb3 yra senamiestyje. Ne tik pastatai ir paminklai, bet ir miesto i\xc5\xa1sid\xc4\x97stymas prie Ciuricho e\xc5\xbeero yra verti d\xc4\x97mesio \xe2\x80\x93 pakrant\xc4\x99 m\xc4\x97gsta ir miestie\xc4\x8diai, ir atvykeliai.\n_START_SECTION_\n\xc5\xa0vietimas\n_START_PARAGRAPH_\nVeikia daug auk\xc5\xa1t\xc5\xb3j\xc5\xb3 mokykl\xc5\xb3, tarp kuri\xc5\xb3 i\xc5\xa1siskiria 1833 m. \xc4\xafkurtas Ciuricho universitetas, taip pat auk\xc5\xa1toji technikos mokykla (\xc4\xafkurta 1855), konservatorija ir auk\xc5\xa1toji muzikos mokykla, muzikos akademija.\n_START_SECTION_\nLietuviai\n_START_PARAGRAPH_\nMieste nuo XVI a. studijavo LDK gyventojai. 1889 m. lietuvi\xc5\xb3 studentai mieste \xc4\xafsteig\xc4\x97 draugij\xc4\x85 Draugyst\xc4\x99 lietuvi\xc5\xa1kos jaunuomen\xc4\x97s. Nuo 1920 m. iki 1983 m. (iki vicekonsulo Stepono Garba\xc4\x8diausko mirtes) Ciuriche veik\xc4\x97 Lietuvos generalinis konsulatas. Po Antrojo pasaulinio karo mieste apsigyveno lietuvi\xc5\xb3 pab\xc4\x97g\xc4\x97li\xc5\xb3. 1949 m. Ciuriche buvo \xc4\xafsteigta Pasaulio lietuvi\xc5\xb3 bendruomen\xc4\x97s apylink\xc4\x97, o 1952 m. \xe2\x80\x93 \xc5\xa0veicarijos lietuvi\xc5\xb3 bendruomen\xc4\x97. Apie 1962 m. susib\xc5\xabr\xc4\x97 lietuvi\xc5\xb3 tautini\xc5\xb3 \xc5\xa1oki\xc5\xb3 grup\xc4\x97 \xe2\x80\x9eViltis\xe2\x80\x9c (1982 m. visi jos \xc5\xa1ok\xc4\x97jai buvo \xc5\xa1veicarai). _NEWLINE_1992 m. vietos lietuvi\xc5\xb3 iniciatyva buvo atidaryta tiesiogin\xc4\x97 oro linija Ciurichas \xe2\x80\x93Vilnius. D\xc4\x97l Lietuvos biurokratini\xc5\xb3 kli\xc5\xab\xc4\x8di\xc5\xb3 \xc5\xa1ie skryd\xc5\xbeiai greit nutr\xc5\xabko. 2000 m. tauti\xc5\xa1koje veikloje dalyvavo apie 30 lietuvi\xc5\xb3.'